b'\n_START_ARTICLE_\nTiia Tulviste\n_START_PARAGRAPH_\nTiia Tulviste (neiup\xc3\xb5lvenimi Tiia Tamm; s\xc3\xbcndinud 23. septembril 1955 Tartus) on Eesti ps\xc3\xbchholoog. Tema peamised uurimisvaldkonnad on reflektiivse m\xc3\xb5tlemise arengu s\xc3\xb5ltuvus kultuurist, lapse k\xc3\xb5ne ja m\xc3\xb5tlemise areng, ema-lapse suhtlemine erisugustes sotsiokultuurilistes kontekstides ning sotsialisatsioon kodus ja lasteaias. 2014. aasta seisuga on ta Tartu \xc3\x9clikooli ps\xc3\xbchholoogia instituudi arengups\xc3\xbchholoogia osakonna juhataja ja professor.\n_START_SECTION_\nHaridus\n_START_PARAGRAPH_\nAastatel 1973\xe2\x80\x931978 \xc3\xb5ppis ta Tartu Riikliku \xc3\x9clikooli ps\xc3\xbchholoogia osakonnas ps\xc3\xbchholoogiat._NEWLINE_Teaduste kandidaadi v\xc3\xa4itekirja \xc3\xbcldps\xc3\xbchholoogia alal (teemal "Reflektiivse m\xc3\xb5tlemise kultuurilisest determinatsioonist") kaitses ta Moskva Riiklikus \xc3\x9clikoolis 1985. aastal. 2002. aastal kaitses Tulviste ps\xc3\xbchholoogia doktorikraadi Stockholmi \xc3\x9clikoolis ("Keeleline sotsialisatsioon erisugustes sotsiokultuurilistes kontekstides").\n_START_SECTION_\nKarj\xc3\xa4\xc3\xa4r\n_START_PARAGRAPH_\nP\xc3\xa4rast \xc3\xbclikooli l\xc3\xb5petamist t\xc3\xb6\xc3\xb6tas ta aastatel 1978\xe2\x80\x931983 Tartu \xc3\x9clikoolis assistendina. Aastatel 1981\xe2\x80\x931986 oli ta samas teadur, 1987\xe2\x80\x931993 vanem\xc3\xb5petaja ja 1993\xe2\x80\x932003 dotsent._NEWLINE_Tartu \xc3\x9clikooli n\xc3\xb5ukogu 2004. aasta 22. oktoobri istungil valiti Tiia Tulviste \xc3\xbclikooli arengups\xc3\xbchholoogia professoriks._NEWLINE_Aastatel 1997\xe2\x80\x932010 oli ta Stockholmis asuva S\xc3\xb6dert\xc3\xb6rni Kolled\xc5\xbei Eesti, Saksa, Soome ja Rootsi rahvusvahelise v\xc3\xb5rdleva uurimuse projektijuht. Ta on olnud ka k\xc3\xbclalisuurija Clarki \xc3\x9clikoolis.\n_START_SECTION_\nIsiklikku\n_START_PARAGRAPH_\nAbiellus aastal 1979 Peeter Tulvistega. Abielust s\xc3\xbcndis kaks last: poeg Jaan (1980) ja t\xc3\xbctar Epp (1981).'